b'\n_START_ARTICLE_\nStor\xc5\xbei\xc5\xa1ki bataljon\n_START_PARAGRAPH_\nStor\xc5\xbei\xc5\xa1ki ali Kranjsko-Tr\xc5\xbei\xc5\xa1ki bataljon je nastal iz Kranjske in Tr\xc5\xbei\xc5\xa1ke \xc4\x8dete, ki sta bili ustanovljeni 26. julija 1941 v okviru priprav na pri\xc4\x8detek oboro\xc5\xbeenega upora proti okupatorju v kranjskem okro\xc5\xbeju._NEWLINE_Tr\xc5\xbei\xc5\xa1ka \xc4\x8deta je z oboro\xc5\xbeenim uporom proti okupatorju pri\xc4\x8dela 31. julija 1941. Napadla je nem\xc5\xa1ko \xc5\xbeandarmerijsko postajo v Kri\xc5\xbeah, nem\xc5\xa1ka ob\xc4\x8dinska komisarja v Kri\xc5\xbeah in Tr\xc5\xbei\xc4\x8du, po\xc5\xbegala telefonske drogove med Kri\xc5\xbeami in Tr\xc5\xbei\xc4\x8dem, Kri\xc5\xbeami in Golnikom ter v Podljubelju, za\xc5\xbegala \xc5\xbeago v Tr\xc5\xbei\xc4\x8du in izvedla \xc5\xa1e nekatere druge akcije._NEWLINE_Po teh akcijah je od\xc5\xa1la \xc4\x8deta na Veliko Poljano pod Stor\xc5\xbei\xc4\x8d in se tam 3. avgusta 1941 se\xc5\xa1la s Kranjsko \xc4\x8deto. Tu sta partizane odkrila dva Nemca, planinca-vohuna. Enega so partizani prijeli in kaznovali, drugi pa je pobegnil. Zaradi tega sta \xc4\x8deti \xc5\xa1e isti dan zapustili Veliko Poljano in se nastanili v Verbi\xc4\x8devi lovski ko\xc4\x8di, tu pod Stor\xc5\xbei\xc4\x8dem._NEWLINE_4. avgusta proti ve\xc4\x8deru so na mali jasi pred ko\xc4\x8do ustanovili Stor\xc5\xbei\xc5\xa1ki ali kranjsko-tr\xc5\xbei\xc5\xa1ki bataljon, prvi na Slovenskem. Ob tem so borci tudi sve\xc4\x8dano zaprisegli. Bataljon je ob ustanovitvi \xc5\xa1tel 63 mo\xc5\xbe. Po ustanovitvi bataljona so borci takoj od\xc5\xa1li proti Begunjam, da bi v naslednjih dneh skupaj s Cankarjevim bataljonom osvobodili jetnike iz begunjskih zaporov. V ko\xc4\x8di je ostalo 21 ve\xc4\x8dino neoboro\xc5\xbeenih partizanov in partizank._NEWLINE_5. avgusta pred 4. uro zjutraj so Nemci s pomo\xc4\x8djo izdajalcev in vodi\xc4\x8dev petokolona\xc5\xa1ev (Edi Stransky in Anton \xc5\xa0uster) iz Tr\xc5\xbei\xc4\x8da partizane v ko\xc4\x8di obkolili in napadli. V spopadu je osem partizanov, med njimi tudi partizanke, padlo, ostalim se je uspelo re\xc5\xa1iti. Nad mrtvimi partizani so se okupatorski policisti divja\xc5\xa1ko zna\xc5\xa1ali, nakar so jih zmetali v gore\xc4\x8do ko\xc4\x8do._NEWLINE_6. avgusta so Nemci s \xc5\xa1tevilnimi policijskimi in \xc5\xbeandarmerijskimi silami napadli na Dobr\xc4\x8di tudi glavnino Stor\xc5\xbei\xc5\xa1kega bataljona, ki je od\xc5\xa1la v napad na begunjske zapore. V napadu so Nemci zajeli partizana Milorada Sto\xc5\xa1i\xc4\x8da iz Tr\xc5\xbei\xc4\x8da in ga nato 23. avgusta 1941 v Kranju javno obesili v strah upirajo\xc4\x8demu se ljudstvu._NEWLINE_Po prvem obdobju za\xc4\x8detnega in nadvse te\xc5\xbeavnega uporni\xc5\xa1kega delovanja na tem obmo\xc4\x8dju so oktobra 1941 od\xc5\xa1li preostali borci Stor\xc5\xbei\xc5\xa1kega bataljona na desno stran Save, kjer so se vklju\xc4\x8dili v Cankarjev bataljon. V tem bataljonu so med drugim decembra 1941 sodelovali v Poljanski vstaji, v za\xc4\x8detku januarja 1942 pa tudi v legendarni Dra\xc5\xbego\xc5\xa1ki bitki._NEWLINE_Po Dra\xc5\xbego\xc5\xa1ki bitki so se borci Stor\xc5\xbei\xc5\xa1kega bataljona vrnili pod Stor\xc5\xbei\xc4\x8d in se vklju\xc4\x8dili v medtem novoustanovljeno Kokr\xc5\xa1ko \xc4\x8deto. Skupno so na pomlad 1942 pod Stor\xc5\xbei\xc4\x8dem pri\xc5\xbegali novo iskro upora in 18. junija 1942 onstran Stor\xc5\xbei\xc4\x8da, na Kali\xc5\xa1\xc4\x8du, ustanovili Kokr\xc5\xa1ki odred._NEWLINE_Padli: Solnar Marija, 28 let; \xc5\xa0tefe Marija, 24 let; Be\xc4\x8dan Marija, 25 let; Aha\xc4\x8di\xc4\x8d Peter, 45 let; Jane\xc5\xbei\xc4\x8d Jo\xc5\xbee, 27 let; Kmet Andrej, 34 let; Gradi\xc5\xa1ar Jo\xc5\xbee, 44 let; Gu\xc4\x8dek Anton.'